হবিগঞ্জে রাজাকার কমান্ডার মধুর তদন্ত প্রতিবেদন চূড়ান্ত
হবিগঞ্জের রাজাকার কমান্ডার ‘মধু বাহিনীর’ প্রধান মধু মিয়া তালুকদারের বিরুদ্ধে একাত্তরে মানবতাবিরোধী অপরাধের তদন্ত প্রতিবেদন চূড়ান্ত করা হয়েছে।  







মঙ্গলবার সকালে ধানমণ্ডিতে তদন্ত সংস্থার কার্যালয়ে এক সংবাদ সম্মেলন করে তদন্ত প্রতিবেদনটি প্রকাশ করা হয়। পরে আন্তর্জাতিক অপরাধ ট্রাইব্যুনালের প্রসিকিউশন শাখায় সেটা জমা দেয়া হবে।




এর আগে ১২ নভেম্বর ট্রাইব্যুনালে মামলার তদন্তের অগ্রগতি প্রতিবেদন দাখিলের দিন ধার্য ছিল। কিন্তু তদন্ত সম্পন্ন করতে আরো দুই মাস সময় প্রয়োজন বলে আবেদন করে রাষ্ট্রপক্ষ। 
এর ওপর শুনানি শেষে তা মঞ্জুর করেন বিচারপতি আমির হোসেনের নেতৃত্বে দুই সদস্যের আন্তর্জাতিক অপরাধ ট্রাইব্যুনাল। 
 ট্রাইব্যুনালে রাষ্ট্রপক্ষে শুনানি করেন প্রসিকিউটর রেজিয়া সুলতানা চমন। এই মামলার তদন্ত করছেন ট্রাইব্যুনালের তদন্ত সংস্থার কর্মকর্তা এএসপি নূর হোসেন। 

মুক্তিযুদ্ধ চলাকালে পাকিস্তানি হানাদারদের হয়ে বানিচং উপজেলায় মানবতাবিরোধী অপরাধ সংঘটনের অভিযোগ রয়েছে মধু মিয়া তালুকদারের বিরুদ্ধে। গত ২৩ মে তার বিরুদ্ধে ট্রাইব্যুনাল গ্রেফতারি পরোয়ানা জারি করেন। পুলিশ ওই দিনই তাকে গ্রেফতার করে।
তদন্ত সংস্থা সূত্রে জানা যায়, মধু মিয়া ১৯৭১ সালে ‘মধু বাহিনী’ নামে রাজাকার বাহিনী গড়ে তুলে বহু হিন্দু লোককে হত্যা করেন। স্বাধীনতাযুদ্ধ চলাকালে উপজেলার বিথঙ্গল গ্রামের বাসিন্দা প্রমোদ রায়, আরাধন সরকার ও আদম আলীকে নির্মমভাবে হত্যা, একাধিক নারী অপহরণ-ধর্ষণসহ মুক্তিকামী অসংখ্য সাধারণ নারী-পুরুষের ওপর নির্মম নির্যাতন চালায় এ বাহিনী। 
ফলে এসব নিহতের স্বজনরা রাজাকার কমান্ডার মধু ও তার সহযোগীদের বিচার চেয়ে গত ২৯ মার্চ ট্রাইব্যুনালের তদন্ত সংস্থার কাছে অভিযোগ দাখিল করে। 
পরবর্তী সময়ে তদন্ত সংস্থার প্রধান সমন্বয়ক আবদুল হান্নান খানের নির্দেশে ওই সব ঘটনার তদন্ত শুরু হয়। তদন্তে মধু বাহিনীর প্রধান মধুসহ তাঁর লোকজন কর্তৃক নানা মানবতাবিরোধী অপরাধ সংঘটিত করার প্রাথমিক সত্যতা মেলে। 
পরে মামলার তদন্তের স্বার্থে গত ২৩ মে তার বিরুদ্ধে গ্রেফতারি পরোয়ানা জারির আবেদন করলে তা মঞ্জুর করেন ট্রাইব্যুনাল। ওই দিনই পুলিশ তাকে গ্রেফতার করে।

হবিগঞ্জের রাজাকার কমান্ডার ‘মধু বাহিনীর’ প্রধান মধু মিয়া তালুকদারের বিরুদ্ধে একাত্তরে মানবতাবিরোধী অপরাধের তদন্ত প্রতিবেদন চূড়ান্ত করা হয়েছে।